Video: Mense op hol ná taxi's opruk | Maroela Media
Die taxibestuurders het eintlik na die plaaslike stadsraad op Secunda gery om 'n versoekskrif te oorhandig. Foto: Skermskoot
"Dis die grootste klomp snert wat ek in my lewe al gehoor het."
Só sê Jannie Kasselman, eienaar van Kasselman-veiligheidsdienste op Secunda in Mpumalanga, oor die bohaai van die afgelope paar dae oor 'n video waarop gesien kan word hoe 'n groot aantal taxi's in konvooi iewers heen ry.
"Ons is deel van die Secunda-vliegskool," het Kasselman Donderdag aan Maroela Media verduidelik. "Die video is uit een van hul vliegtuie geneem om te kyk watter paaie op die dorp gesluit was tydens 'n optrede deur plaaslike taxibestuurders.
Toe gebruik sekere groepe dit vir sensasie.
"Dis die ding wat so uit verband geruk word. Ons het duidelik by die video wat ons op ons Facebook-blad gedeel het, gesê dis al wat dit is. Toe gebruik sekere groepe dit vir sensasie en maak dit 'n politieke ding en maak almal asof die dorp toegemaak gaan word."
Van die bewerings in die sosiale media is dat dit 'n oefening was om "'n aanval op wit mense" uit te voer.
Sosialemediagebruikers is so op hol gejaag dat Henry Geldenhuys, adjunkpresident van die TLU-SA, Woensdagmiddag 'n boodskap deur middel van WhatsApp versprei het om mense oor die video gerus te stel.
Hy het met die polisie in verbinding getree, sê hy in die stemboodskap, en 'n verklaring gekry van die ontevredenheid in plaaslike taxigeledere.
"Die stadsraad het die taxistaanplek aan 'n private persoon verkoop sonder om die plaaslike taxivereniging in te lig," sê Geldenhuys. "Verder het die stadsraad 'n buurdorp se taxivereniging magtiging gegee om ook in die Secunda-omgewing te werk.
"Dit het veroorsaak dat daar 'n tyd terug chaos was en wedersyds 'n taxi aan die brand gesteek is. Dinsdag se voorval (wat op die video gesien kan word) was die taxivereniging se lede wat met die stadsraad gaan praat het en hul ongelukkigheid gewys het oor dié twee aangeleenthede."
Al die paaie om Secunda was nie toegemaak nie, dit was net 'n gedeelte, sê hy in die stemboodskap. Die taxibedryf het 'n gesprek met die stadsraad versoek en 'n versoekskrif oor hul besware oorhandig.
Dit was nie 'n inoefening om die dorp toe te maak nie.
"Mense sien dit dan nou as 'n sameloop van die BLF-aangeleentheid [toe Andile Mngxitama gedreig het om wit mense dood te maak], wat eintlik niks met mekaar te doen het nie. So sê maar vir julle mense dit was nie 'n inoefening om die dorp toe te maak nie, want dit is wat nou daarbuite versprei word."
Die plaaslike polisie het bevestig dat alles op Secunda "koel, kalm en rustig" is. 'n Beampte wat gevra het om anoniem te bly, sê: "'n Paar ouens het oorreageer en 'n paar ou boodskappe gelees sonder datums by. Ek weet nie waar kom hulle aan al die [twak] wat hulle praat nie.
"Iemand wil dit polities en rassisties maak. Die taxi-ouens was kwaad vir die munisipaliteit en het 'n memorandum oorhandig. Dit was net weer 'n massa mense wat almal nou weer voor geskrik het."
Brig. Leonard Hlathi, woordvoerder van die polisie in Mpumalanga, het aan Maroela Media bevestig die taxi's het bloot gery om die memorandum te oorhandig. "Die dorp is rustig en daar was geen voorvalle van geweld nie."
Die dorp was nie afgeblok soos beskryf nie.
AfriForum in Mpumalanga het intussen 'n verklaring uitgereik om die gemoedere te kalmeer. "Die dorp was nie afgeblok soos beskryf nie en taxi's het slegs in groepe beweeg vanaf verskeie punte na die Govan Mbeki-munisipaliteit se kantoor. Daar het hulle met die munisipaliteit vergader.
"[In] geen stadium was die situasie buite beheer nie en die SAPD sowel as buurtwagte en ander entiteite het dit deurentyd gemonitor. Teen 11:00 was die optrede verby en alles was normaal."
Die organisasie raai mense wat bekommerd is oor hul veiligheid aan om in te skakel by die veiligheidsgroeperinge in hul omgewing om die nodige inligting te kry en hulp te kan ontbied.
"Wees wakker en rapporteer verdagte optredes vroegtydig indien so 'n aksie in jou dorp plaasvind," sê AfriForum.
Hoekom kry jy mense wat altyd n berg van n miershoop wil maak. Ons moet ophou om paniek te saai. Dit is kinderlik en lyk my mense het te veel tyd op hande omsulke twak uit te dink!!!!!!!!!!!!!!
Wat ñ skade en klad opi naam van mede afrikaners en blankes,wat net so ernstig kán lieg en fabels opmaak,soos wat hulle verbeeldingryke fantasieë en VERVEELDHEID hul toelaat,nes die linkse politieke leiers om SENSASIE!
SIES MAN…hoe ry die boere lieg-lieg so ?
Alle swartmense ondersteun ni di BLF ni
Henk sal weer eendag praat.
Kom ons kry die name van die groepe wat so paniek saai. Dat ons kan begin 'n lys saamstel van wie die bronne is van vals nuus.